फफूंद भोजन को जहरीला बना देती है, इसके हर रंग से बचना जरूरी है
लंबे समय तक रखे हुए खाद्य पदार्थों में अक्सर फफूंद लग जाती है। मसाले, सब्ज़ियां-फल, ब्रेड, पके हुए भोजन आदि पर आपने इन्हें देखा ही होगा। कई बार तो फ्रिज में रखने के बावजूद खाद्य पदार्थ फफूंद की चपेट में आ जाते हैं। ऐसा इसलिए
लंबे समय तक रखे हुए खाद्य पदार्थों में अक्सर फफूंद लग जाती है। मसाले, सब्ज़ियां-फल, ब्रेड, पके हुए भोजन आदि पर आपने इन्हें देखा ही होगा। कई बार तो फ्रिज में रखने के बावजूद खाद्य पदार्थ फफूंद की चपेट में आ जाते हैं। ऐसा इसलिए होता है क्योंकि भोजन में हवा के माध्यम से फफूंद के बीजाणु पहुंच जाते हैं। खाद्य पदार्थ जितना पुराना होगा और उसमें नमी का स्तर जितना ज़्यादा होगा, फफूंद जल्दी लगने की आशंका उतनी ही अधिक होगी। फफूंद दिखने में साधारण होती है, लेकिन इसकी कम मात्रा भी स्वास्थ्य को बड़ा नुक़सान पहुंचा सकती है।
फफूंद कितनी ख़तरनाक है?
फफूंद शरीर में जाने के बाद कई तरह की समस्याएं पैदा कर सकती है। यह ज़हरीले और घातक रसायन (मायकोटॉक्सिंस) उत्पन्न करती है। इसकी वजह से स्वास्थ्य संबंधी गंभीर समस्याएं हो सकती हैं। शरीर के भीतर पहुंचकर फफूंद श्वसन तंत्र में दिक़्क़त पैदा कर सकती है। इससे सीने में जलन, खांसी व उल्टी हो सकती है। आंतों को भी नुक़सान पहुंच सकता है। फफूंदी लगे खाद्य पदार्थों के चलते फूड पॉइज़निंग हो सकती है, बुख़ार की चपेट में आ सकते हैं और कई मामलों में मौत भी हो सकती है। इसके सेवन से मूत्र मार्ग और गैस्ट्रो से संबंधित समस्याएं भी होती हैं।
रंग से पहचानिए
हरी फफूंद : ब्रेड, चीज़, नींबू, रोटी आदि पर हरे रंग की फफूंद नज़र आती है। इसका असर इतना ज़्यादा होता है कि खट्‌टे नींबू का स्वाद भी प्रभावित हो जाता है।
काली फफूंद : भोजन पर हरापन लिए हुए काले रंग की दिखने वाली फफूंद स्टैचीबोट्रीज़ चार्टारम होती है जो ज़हरीली होती है। यह नम स्थानों पर मिट्टी व अनाज में पाई जाती है। प्याज़ में लगने वाली फफूंद एस्पर्जिलस नाइज़र होती है। कुछ काली फफूंदी फ्रिज, मिक्सर जार या लकड़ी के बर्तनों पर भी देखी जा सकती हैं।
गुलाबी फफूंद : यह मांस, ब्रेड और दुग्ध उत्पादों पर होती है जो गुलाबी रंगत लिए होती है। इन्हें ऑरियोबैसिडियम और फुसैरियम कहा जाता है।
सफ़ेद फफूंद : कई प्रकार की रंगीन फफूंद कुछ समय बाद सफ़ेद फफूंद में विकसित हो जाती हैं। ये स्नो फंगस, स्नो ईयर, सिल्वर ईयर फंगस, व्हाइट जेली मशरूम और व्हाइट क्लाउड ईयर के नाम से जानी जाती है। रुई या रेशे की तरह नज़र आने वाली सफ़ेद फफूंदी की पहचान बहुत आसान है।
नीली फफूंद : भोजन में दिखने वाली नीले रंग की फंगस पेनिसिलियम जीनस होती है। इसे पनीर, चीज़, ब्रेड या संतरे-नींबू पर देख सकते हैं। यह ऐसे स्थानों पर भी पनपती है जहां ऑक्सीजन कम हो। ऑक्सीजन के संपर्क में आने पर यह मायकोटॉक्सिन (ज़हरीला पदार्थ) भी पैदा कर सकती है।
पीली और नारंगी फफूंद : पीले रंग की फफूंद आंवला, नींबू पर लगी देखी होगी। इस रंग की फफूंद से कई स्वास्थ्य समस्याएं हो सकती हैं इसलिए इसको छूने, सूंघने से भी बचें। नारंगी फफूंद आमतौर पर लकड़ी पर होती है। अन्य रंग की फफूंद के मुक़ाबले यह बहुत ख़तरनाक नहीं होती।
लाल फफूंद : इसे आमतौर पर न्यूरोस्पोरा के नाम से जाना जाता है। यह भी मायकोटॉक्सिन उत्पन्न करती है। यह लगभग लाल रंग की दिखाई देती है, लेकिन इसका रंग एक-सा नहीं रहता। यह भी अन्य फफूंद के मुक़ाबले कम ख़तरनाक होती है, परंतु फिर भी इसके संपर्क में आने से बचना चाहिए।
सावधानी ही बचाव
ये ग़लती न करें
अगर आपके खाने में फफूंदी लगी है तो उसे प्रयोग में ना लाएं। कुछ लोग फफूंदी लगने पर सिर्फ़ प्रभावित हिस्से को काटकर अलग करके शेष का सेवन कर लेते हैं, परंतु उन्हें यह ध्यान रखना चाहिए कि फफूंदी लगने का मतलब है कि भोजन में वह पहले से ही जड़ जमा चुकी है, यानी वह पूरा ख़राब हो चुका है। यदि फफूंदी लगे भाग को हटाकर शेष हिस्सा खाते हैं तो भी उसका दुष्प्रभाव हो सकता है। फफूंदी वाले भोजन को बच्चों और पालतू जानवरों से भी दूर रखें। शरीर में फफूंदी के असर का अनुभव होते ही बिना देर किए चिकित्सक से परामर्श लें।
इनमें जल्दी लगती है फफूंद
कुछ ऐसे खाद्य हैं जो फफूंद की चपेट में जल्दी आते हैं, जैसे ब्रेड, पनीर, चीज़, सूखे मेवे, मूंगफली, अचार, रोटी, मक्का; फल जैसे कि स्ट्रॉबेरी, अंगूर और रसभरी; सब्जि़यां जैसे- टमाटर, मिर्च और खीरे आदि। अगर इनको ठंडी व सूखी जगह पर न रखा जाए तो फफूंद लग सकती है। आंवला और नींबू में जल्दी फफूंद लगती है। पिसे मसालों में जब नमी आ जाती है तो इनमें भी फफूंद पनपने लग जाती है। साबुत मसाले भी इससे सुरक्षित नहीं हैं।